Diari Oficial de la Generalitat Valenciana


Sumari del DOGV 7985, del 22-02-2017 (2017/1252)

RESOLUCIÓ de 9 de gener de 2017, del president del Consell Valencià de Cultura, per la qual es convoquen el concurs literari i el concurs d'il·lustració sobre la igualtat de gènere i la violència masclista.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7985

Data del DOGV
:   22-02-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/1252


Data del document
:   09-01-2017

Organisme emissor
:   Consell Valencià de Cultura

Tipus de document
:   Resolució

Descriptors 

:   * distinció honorífica

RESOLUCIÓ de 9 de gener de 2017, del president del Consell Valencià de Cultura, per la qual es convoquen el concurs literari i el concurs d'il·lustració sobre la igualtat de gènere i la violència masclista. [2017/1252]  
Des de fa anys el Consell Valencià de Cultura ha mostrat en una sèrie d'informes i declaracions la seua defensa dels interessos de la dona i la seua preocupació per la marginació, la postergació i la violència masclista de la qual és objecte amb freqüència. Així, per exemple, el febrer de 2012 el Ple va aprovar una Declaració sobre les percepcions i les actituds socials cap a la dona; el febrer de 2015 un Informe sobre violència de gènere, i el juny de 2015 l'Informe sobre la percepció cultural de la dona: la igualtat i l'equitat com a repte permanent.  
En el 2016, el Consell Valencià de Cultura convocà i lliurà els premis del I Concurs d'Investigació i Redacció Dones Il·lustres Valencianes, a fi d'aprofundir en la vida de les dones que, malgrat els obstacles, han aconseguit desplegar les seues capacitats o dots naturals en camps tradicionalment reservats per als homes o dominats per ells.  
  
La vida en societat, però, no hauria de ser més difícil per a uns que per a altres. Per això el concepte d'igualtat de gènere, segons el qual les dones i els homes són essencialment iguals, mereixen el mateix respecte i no han de ser discriminats per raons de sexe.  
Aquest concepte és bàsic en la Declaració Universal dels Drets Humans de les Nacions Unides, l'objectiu final de la qual és atorgar a les persones igualtat legal, cultural i social, especialment pel que fa a les activitats democràtiques, com ara el dret de vot, i assegurar la igualtat de remuneració pel mateix treball.  
Pel caràcter primordial que té, el principi d'igualtat i de no-discriminació per raó de sexe s'estableix sempre com un principi que ha d'inspirar la resta dels drets fonamentals. Per això l'article 14 de la Constitució Espanyola declara expressament: «Els espanyols són iguals davant la llei, sense que puga prevaldre cap discriminació per raó de naixement, raça, sexe, religió, opinió o qualsevol altra condició o circumstància personal o social».  
A més, la Llei orgànica 3/2007, de 22 de març, per a la igualtat efectiva de dones i homes, diu: «El ple reconeixement de la igualtat formal davant la llei, encara que ha comportat, sens dubte, un pas decisiu, ha resultat ser insuficient. La violència de gènere, la discriminació salarial, la discriminació en les pensions de viudetat, la major desocupació femenina, l'escassa encara presència de les dones en llocs de responsabilitat política, social, cultural i econòmica, o els problemes de conciliació entre la vida personal, laboral i familiar mostren com la igualtat plena, efectiva, entre dones i homes, aquella «perfecta igualtat que no hauria d'admetre poder ni privilegi per a uns ni incapacitat per a altres», en paraules escrites per John Stuart Mill fa vora 140 anys, és hui encara una tasca pendent que necessita nous instruments jurídics».  
  
La llei orgànica citada proporciona una acció normativa que aspira a combatre les manifestacions encara presents de discriminació, directa o indirecta, per raó de sexe, i a promoure la igualtat real entre dones i homes, per a posar fi als obstacles i estereotips socials que impedeixen assolir-la.  
Veiem, però, que les lleis no basten per a posar fi a eixos obstacles i estereotips, que subsisteixen fins i tot entre els joves, ni tampoc per a posar fi a la violència masclista, això és, la violència física o psicològica exercida contra les dones sobre la base del seu sexe o gènere, que de vegades acaba en assassinat.  
Com diu la Resolució 48/104 de l'Assemblea General de l'ONU, de 20 de desembre de 1993, amb el concepte de «violència contra la dona s'entén tot acte de violència basat en la pertinença al sexe femení que tinga o puga tindre com a resultat un mal o patiment físic, sexual o psicològic per a la dona, així com les amenaces d'aquests actes, la coacció o la privació arbitrària de la llibertat, tant si es produeixen en la vida pública com en la vida privada».  
La violència masclista és la causa de la mort de 866 dones en els últims tretze anys a Espanya, 53 de les quals pertanyen a 2016, incloent-hi els casos que hi ha «en investigació». El 2017 ja s'han produït els primers assassinats per aquesta causa.  
Vista la transcendència de la qüestió, el Consell Valencià de Cultura convoca dos concursos, un de creació literària i l'altre de dibuix, sobre la igualtat de gènere i la violència masclista. La iniciativa aspira a sensibilitzar els joves d'ambdós sexes, a despertar-los la vocació igualitària i el rebuig de totes les formes de violència, i en particular de la violència masclista, i a convertir-los no només en receptors, sinó també en portaveus d'un objectiu comú, que sols s'aconseguirà amb la col·laboració de tothom: dissenyar i dur a la pràctica quotidiana unes polítiques actives de formació en igualtat, comprensió i tolerància, i de disminució o eradicació de la violència masclista, que permeta a tots els components de la nostra societat, dones i homes, percebre i respectar els valors individuals i col·lectius dels altres, i conviure en una societat més rica i oberta, i per tant més culta.  
  
Com en edicions anteriors, el Consell Valencià de Cultura promourà la difusió de les obres presentades.  
  
València, 9 de gener de 2017.- El president: Santiago Grisolia.  
  
  
  
ANNEX I  
Bases per a la concessió del concurs literari i del concurs d'il·lustració sobre la igualtat de gènere i la violència masclista  
  
Bases generals  
1) Podran prendre part en el concurs tots els alumnes dels centres públics, concertats i privats de la Comunitat Valenciana, que estiguen cursant estudis d'ESO, FP o Batxillerat.  
2) Els centres docents reuniran tots els treballs presentats pels seus alumnes i els enviaran, abans del 20 d'abril de 2017, a la següent adreça:  
Consell Valencià de Cultura  
Per al concurs sobre igualtat de gènere i violència masclista  
Palau de Forcalló  
Carrer del Museu, núm. 3.  
46873 València  
No s'admetran enviaments per correu electrònic.  
3) Un jurat, nomenat pel Consell Valencià de Cultura, seleccionarà tres treballs per cada curs d'ESO i de Batxillerat-FP, tant en la modalitat literària com en la de dibuix.  
4) Els treballs premiats, i també els que el jurat considere especialment, passaran a ser propietat del Consell Valencià de Cultura, el qual podrà publicar-los i exposar-los, amb menció expressa del nom dels seus autors i dels centres als quals pertanyen.  
5) A l'autor de cada treball premiat amb el primer, segon i tercer premi, se li concedirà un xec per a material escolar per valor de cinc-cents euros (500,00 ?), quatre-cents euros (400,00 ?) i tres-cents euros (300,00 ?) respectivament, una medalla commemorativa i un diploma del Consell Valencià de Cultura. Els finalistes rebran una medalla commemorativa, un diploma i un lot de llibres.  
6) Als quatre centres docents que hagen aconseguit el nombre més gran de seleccionats, dos per nivell i dos per especialitat (ESO literari, ESO dibuix, Batxillerat-FP literari i Batxillerat-FP dibuix), se'ls obsequiarà amb un xec per a material escolar per valor de dos mil quatre-cents euros (2.400,00 ?), una medalla commemorativa i un diploma del Consell Valencià de Cultura.  
7) Els centres docents podran iniciar el procés de realització i enviament dels treballs des del moment de la publicació de la convocatòria. Com s'indica en la base 2, la data límit de recepció dels treballs en la seu del Consell Valencià de Cultura és el 20 d'abril de 2017.  
  
8) El veredicte del jurat es farà públic en el transcurs d'un acte en la seu del Consell Valencià de Cultura, en el qual es procedirà al lliurament dels premis. L'acte tindrà lloc entorn del 15 de maig de 2017. El Consell Valencià de Cultura es reserva la possibilitat de modificar-ne la data de celebració.  
9) Els treballs no premiats podran ser retirats en un termini de tres mesos.  
10) La participació en el concurs implica el coneixement i l'acceptació íntegra de les bases.  
  
Bases del concurs literari  
1) Els textos presentats hauran de ser inèdits. Hauran d'estar escrits en qualsevol dels dos idiomes oficials de la Comunitat Valenciana, i tractaran els temes de la igualtat de gènere i la violència masclista des de l'òptica de l'autor.  
2) Cada alumne presentarà un sol text, en el gènere literari que preferisca: narrativa, poesia, assaig, etc., amb la condició que no excedisca de set (7) folis.  
3) En cada text ha de constar, en lloc ben visible, el nom de l'autor o autora, el curs i el nivell als quals pertany, i el centre docent.  
  
Bases del concurs de dibuix  
1) Les obres presentades hauran de ser originals i inèdites, i tractaran el tema de la igualtat de gènere i la violència masclista des de l'òptica de l'autor.  
2) Cada alumne presentarà una sola obra, en format A-4 i suport Guarro-Geler o semblant. Les obres podran presentar-se en color o en blanc i negre, i en qualsevol tècnica. És aconsellable, no obstant això, evitar tècniques poc estables, com el pastel i les ceres. Si s'utilitza el collage, s'evitaran els materials que puguen desprendre's del suport i l'ús d'imatges que no siguen originals.  
3) Cada obra portarà un lema. En l'angle superior dret de la part posterior de l'obra es faran constar en lletres majúscules el nom de l'autor o autora, el curs i el nivell als quals pertany, i el centre docent.  
4) Tenint en compte la possibilitat que les obres d'interés siguen publicades, convé no utilitzar tintes plata, or i altres que no estiguen dins de la gamma normalitzada.  
5) El Consell Valencià de Cultura considerarà la possibilitat de triar una de les obres premiades, independentment del nivell al qual corresponga, i publicar-la en cartells o en fullets. En tal cas, en el cartell o fullet constaran les dades de l'alumne i del centre escolar al qual pertany.